În 2020, Dominic Fritz deschidea uși, ferestre și sertare, iar în 2024 le închide la loc
Astăzi, 11 martie, puțin înainte de prânz, membrii USR Timișoara au primit, pe mail, o invitație la "evenimentul de prezentare al candidaților pentru Consiliul Local Timișoara" (ortografia îi aparține autorului invitației), eveniment care se desfășoară… tot în cursul acestei zile, de la ora 18,30, la sediul organizației județene a partidului.
După cum se vede, șefii USR Timiș nici nu se mai străduiesc să salveze aparențele de democrație, întreaga procedură a prezentării de astăzi și, ulterior, a votării interne a candidaților la primărie și consiliul local (operațiune programată mâine, 12 martie) devenind o formalitate, o poveste cu un final așteptat.
Democrația din USR Timiș s-a terminat de o bună bucată de vreme, dar astăzi, odată cu prezentarea candidaților doar în fața membrilor de partid, Dominic Fritz a oficializat sfârșitul epocii transparente. De ce spunem asta? Citiți declarația din urmă cu patru ani a domnului Fritz, postată pe site-ul www.timis.usr.ro, la momentul dezbaterii candidaturilor la Consiliul Local Timișoara, în prezența nu doar a membrilor de partid, ci și a cetățenilor orașului care și-au dorit să participe la evenimentul derulat la Hotel Continental (sursa foto: www.infotimisoara.ro):
"Am ales această listă în mod transparent, nu în spatele ușilor închise. Este o listă de cetățeni, pentru cetățeni. Vrem să aducem Consiliul Local mai aproape de oameni, mai ales în cartiere. Consiliul Local nu mai trebuie să fie un instrument de aprobare oarbă a extravaganțelor primarului; noi îl vom transforma într-un spațiu viu de democrație, în care vocea timișorenilor să fie auzită".
Presa vremii consemna și alte fraze memorabile ale șefilor USR Timiș, de la "Ne dorim ca cetățenii să poată să vină să vadă dacă viziunea candidaților noștri este aceeași cu a lor" (Cristian Moș, președintele de la acel moment al organizației județene), la "Transparenţa va fi arma noastră cea mai puternică împotriva corupției şi incompetenței din primărie. O să deschidem ușile, sertarele, ferestrele (…)", declarații ale lui Dominic Fritz, care, așa cum s-a dovedit în timp, au dus demagogia la un alt nivel.
Astăzi, la patru ani de la acele tirade euforice, șefii USR Timiș nu-și mai doresc nici ca onor cetățenii orașului "să vină să vadă dacă viziunea candidaților noștri este aceeași cu a lor", în timp ce ușile, sertarele și ferestrele le-au închis de mult…